Nóg 'n Kaapse gastehuis loop deur onder aanvallers | Netwerk24
Deur Jackie Kruger 14 Junie 2021 18:40
'n Man is Saterdagaand by die De Zeven-gastehuis in Banhoek, Stellenbosch, geskiet toe nog 'n deftige gastebestemming in die Kaapse Wynland onder 'n groep gewapende aanvallers deurgeloop het.
Die voorval in Banhoek het Saterdag omstreeks 21:55 gebeur, volgens die polisie.
Uys Meyer, eienaar van die De Zeven-gastehuis, sê vyf gewapende aanvallers het die aand by die oop sitkamer-deel ingestap. Hulle het toe 'n paartjie gekonfronteer wat by die kaggel gesit het.
"Behalwe vir ons bestuurspan was die twee ons enigste gaste by die lodge. Ná 'n onderonsie tussen die gaste en die indringers het hulle die man geskiet en gevlug sonder om enigiets te vat. Ons bestuurspan het gereageer op die skreeuery en die paniekknoppie gedruk, waarna die sekerheidsmaatskappy binne minute daar was.
"Ons bestuurder het die gas hospitaal toe geneem. Hy is sedertdien uit die hospitaal ontslaan."
Volgens Meyer het die aanvallers 'n vreemde taal gepraat.
"Vermoedelik dieselfde groep het ook vroeër die aand by 'n buurman se eiendom ingebreek en 'n televisiestel gesteel, wat later op die eiendom ontdek is," sê hy.
Hy sê hy weet van die voorval op die gasteplaas buite die Paarl.
Kapt. Frederick van Wyk, polisiewoordvoerder, sê nog geen verband kon tussen die twee aanvalle (in die Paarl en Stellenbosch) getref word nie.
Volgens hom ondersoek die polisie in Groot-Drakenstein 'n saak van huisroof en poging tot moord ná die voorval Saterdagaand by 'n gaste-lodge naby Groot-Drakenstein.
Dit is onbekend hoe die aanvallers by De Zeven ingekom of uitgegaan het.
Mense met inligting oor die voorval kan die polisie by 079 894 1721 of die tolvrye misdaadnommer 08600 10111 skakel.
• Drie vroue en 'n man is Vrydag omstreeks 21:00 by die Amberg-gasteplaas naby die Dutoitskloofpas deur vier mans oorval toe hulle gebraai het. Die aanvallers het klapmusse gedra en was gewapen met 'n rewolwer, messe en selfs 'n koevoet. Hulle het ook met 'n vreemde aksent gepraat en die slagoffers vasgebind. Die aanvallers het onder meer selfone, juweliersware, geld en selfs die vier se skoene en klere gesteel.